DIRETTIVA TAL-KUMMISSJONI 2006/59/KE
tat-28 ta' Ġunju 2006
li temenda l-Annessi tad-Direttivi tal-Kunsill 76/895/KEE, 86/362/KEE, 86/363/KEE u 90/642/KEE fir-rigward tal-livelli massimi ta’ residwi ta' carbaryl, deltamethrin, endosulfan, fenithrothion, methidathion u oxamyl
(Test b’ rilevanza għaż-ŻEE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/895/KEE tat-23 ta' Novembru ta' l-1976 dwar l-iffissar tal-livelli massimi ta' residwi ta' pestiċidi ġewwa u fuq il-frott u l-ħaxix (1), u b'mod partikolari l-Artikolu 5 tagħha,
Wara li kkunsidrat id-Direttiva tal-Kunsill 86/362/KEE ta’ l-24 ta’ Lulju 1986 dwar l-iffissar tal-livelli massimi tal-fdalijiet tal-pestiċidi ġewwa u fuq iċ-ċereali (2), u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 86/363/KEE ta’ l-24 ta’ Lulju 1986 dwar l-iffissar ta’ livelli massimi għar-residwi tal-pestiċidi fi u fuq oġġetti ta’ l-ikel li ġejjin mill-annimali (3), u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 ta’ Novembru ta’ l-1990 dwar l-iffissar tal-livelli massimi ta’ residwi ta’ pestiċidi ġewwa u fuq ċerti prodotti li joriġinaw mill-pjanti, inklużi l-frott u l-ħxejjex (4), u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (5), u b’mod partikolari l-Artikolu 4(1)(f), tagħha,
Billi:
(1)
Fil-każ taċ-ċereali u l-prodotti li joriġinaw mill-pjanti, fosthom il-frott u l-ħxejjex, il-livelli tar-residwi jirriflettu l-użu ta’ kwantitajiet minimi tal-pestiċidi meħtieġa sabiex tinkiseb il-protezzjoni effettiva tal-pjanti, applikata b’tali mod li l-ammont tar-residwu jkun baxx kemm jista’ jkun aċċettabbli fil-prattika u tossikoloġikament, billi jitqiesu, b’mod partikolari, il-protezzjoni ta’ l-ambjent u l-konsum dijetetiku stmat tal-konsumaturi. Fil-każ ta’ l-oġġetti ta’ l-ikel li joriġinaw mill-annimali, il-livelli tar-residwi jirriflettu l-konsum minn annimali ta' ċereali u prodotti li joriġinaw mill-pjanti li jiġu ttrattati bil-pestiċidi, u fejn huwa rilevanti, il-konsegwenzi diretti ta’ l-użu tal-mediċini veterinarji. Il-livelli massimi ta’ residwi Komunitarji (MRLs) jirrappreżentaw l-ogħla limitu ta’ l-ammont ta’ tali residwi li wieħed jista’ jistenna li jsib fl-oġġetti meta jkunu ġew rispettati prattiki agrikoli tajbin.
(2)
L-MRLs għall-pestiċidi jinżammu għar-reviżjoni u jinbidlu sabiex titqies l-informazzjoni u d-dejta ġdida. L-MRLs huma stipolati fil-livell l-aktar baxx ta’ l-individwazzjoni analitika fejn it-tipi ta’ użu awtorizzati tal-prodotti għall-protezzjoni tal-pjanti ma’ jirriżultawx f’livelli ta’ residwi ta’ pestiċidi li jistgħu jiġu individwati ġewwa jew fuq il-prodott ta’ l-ikel, jew fejn m’hemm ebda tip ta’ użu awtorizzat, jew fejn it-tipi ta’ użu awtorizzati mill-Istati Membri ma’ kellhomx l-appoġġ tad-data meħtieġa, jew fejn it-tipi ta’ użu f’pajjiżi terzi li jirriżultaw f’residwi ġewwa jew fuq il-prodotti ta’ l-ikel li jistgħu jiċċirkolaw fis-suq tal-Komunitá ma ġewx appoġġati bid-dejta meħtieġa.
(3)
Il-Kummissjoni ġiet infurmata li għal diversi pestiċidi, l-MRLs attwali jista' jkun li jeħtieġ jiġu riveduti fid-dawl tad-disponibbiltà ta' informazzjoni ġdida dwar it-tossikoloġija u x-xejriet ta' konsum. Il-Kummissjoni talbet lill-Istati Membri relaturi rilevanti sabiex jagħmlu proposti għar-reviżjoni ta' l-MRLs Komunitarji. Proposti bħal dawn tressqu lill-Kummissjoni.
(4)
L-esponiment tal-konsumaturi matul ħajjithom kif ukoll għal perjodu qasir għall-pestiċidi li jissemmew f’din id-Direttiva, permezz tal-prodotti ta’ l-ikel, ġew studjati mill-ġdid u evalwati skond il-proċeduri u prattiki tal-Komunità, filwaqt li tqiesu l-linji gwida ppubblikati mill-Organizzazzjoni Dinjija tas-Saħħa (6). Fuq dik il-bażi, huwa xieraq li jiġu ffissati MRLs ġodda, sabiex jiġi aċċertat li ma jkun hemm ebda esponiment inaċċettabbli tal-konsumatur.
(5)
Fejn huwa rilevanti, l-esponiment akut tal-konsumaturi għal dawk il-pestiċidi permezz ta’ kull wieħed mill-prodotti ta’ l-ikel li jista' jkun fihom residwi ġie studjat u evalwat skond il-proċeduri u l-prattiki tal-Komunità, filwaqt li tqiesu l-linji ta’ gwida ppubblikati mill-Organizzazzjoni Dinjija tas-Saħħa. Huwa konkluż li l-preżenza ta’ residwi ta’ pestiċidi fi jew taħt l-MRLs mhumiex se jikkawżaw effetti tossiċi akuti.
(6)
Permezz ta’ l-Organizzazzjoni Dinjija tal-Kummerċ, l-imsieħba kummerċjali tal-Komunità ġew ikkonsultati dwar l-MRLs ġodda u tqiesu l-kummenti tagħhom dwar dawn il-livelli.
(7)
L-Annessi għad-Direttivi 76/895/KEE, 86/362/KEE, 86/363/KEE u 90/642/KEE għandhom għalhekk jiġu emendati kif jixraq.
(8)
Il-miżuri previsti f'din id-Direttiva huma konformi ma' l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
Fl-Anness II tad-Direttiva 76/895/KEE l-entrati marbuta mal-carbaryl u l-fenithrothion jitħassru
Artikolu 2
Id-Direttiva 86/362/KEE hi emendata kif ġej:
(a)
F'Parti A ta' l-Anness II, jiżdiedu l-linji għall-oxamyl kif stipulati fl-Anness I għal din id-Direttiva.
(b)
Fil-Parti A ta' l-Anness II, il-linji għad-deltamethrin u l-methidathion jinbidlu bit-test fl-Anness II għal din id-Direttiva.
Artikolu 3
Id-Direttiva 86/363/KEE hi emendata kif ġej:
(a)
F'Parti A ta' l-Anness II, tiżdied il-linja għall-carbaryl fl-Anness III għal din id-Direttiva.
(b)
Fil-Parti B ta' l-Anness II, il-linja għad-deltamethrin tinbidel bit-test fl-Anness IV ta' din id-Direttiva.
Artikolu 4
Id-Direttiva 90/642/KEE hi emendata kif ġej:
(a)
Fl-Anness II, jiżdiedu l-linji għall-carbaryl u l-oxamyl kif stipulati fl-Anness V għal din id-Direttiva.
(b)
Fl-Anness II, il-linji għad-deltamethrin, endosulfan, fenithrothion u l-methidathion jinbidlu bit-test fl-Anness VI għal din id-Direttiva.
Artikolu 5
1. L-Istati Membri għandhom jadottaw u jippubblikaw, sa mhux iktar tard minn [sitt xhur wara d-data tal-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea], il-liġijiet, ir-regolamenti, u d-dispożizzjonijiet amministrattivi neċessarji sabiex tinkiseb konformità ma’ din id-Direttiva. Huma għandhom jikkomunikaw minnufih lill-Kummissjoni it-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet minn [sitt xhur wara d-data tal-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea, ħlief għal dawk id-dispożizzjonijiet għall-oxamyl li għandhom jiġu applikati minn 18-il xahar u jum wara l-pubblikazzjoni ta' din id-Direttiva fil-Ġurnal Uffiċjali ta' l-Unjoni Ewropea]
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir referenza bħal din.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenija tal-liġi nazzjonali li jadottaw fil-qasam kopert b’din id-Direttiva.
Artikolu 6
Din id-Direttiva għandha tidħol fis-seħħ fl-għoxrin jum wara l-publikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 7
Din id-Direttiva hija indirizzata lill-Istati Membri.
Magħmula fi Brussell, 28 ta' Ġunju 2006.